KIRJALLINEN KYSYMYS E-2297/01 esittäjä(t): Alexandros Alavanos (GUE/NGL) komissiolle. Homeopatiaan erikoistumisen tunnustaminen Kreikassa.



Virallinen lehti nro 040 E , 14/02/2002 s. 0234 - 0235



KIRJALLINEN KYSYMYS E-2297/01 esittäjä(t): Alexandros Alavanos (GUE/NGL) komissiolle (31. heinäkuuta 2001) Aihe: Homeopatiaan erikoistumisen tunnustaminen Kreikassa Kreikan homeopaattisen lääketieteen yhdistys esittää vastaluseensa sen johdosta, että Kreikassa homeopaattista lääketiedettä lääkärien erikoistumisalana ei ole virallisesti tunnustettu, mistä lääkäreille aiheutuu ammatillisia ongelmia, joita heidän ulkomaalaisilla kollegoillaan ei ole. Euroopan parlamentti pyysi 29. toukokuuta 1997 antamassaan päätöslauselmassa R4-0075/1997(1) Euroopan komissiota muun muassa sitoutumaan muun kuin perinteisen lääketieteen hoitomuotojen tunnustamishankkeeseen, ja Euroopan neuvosto tukee (11. kesäkuuta 1999 antamassaan päätöslauselmassa) yhteisen eurooppalaisen lähestymistavan noudattamista muuhun kuin perinteiseen lääketieteeseen. Kun otetaan huomioon, että monissa jäsenvaltioissa homeopaattinen lääketiede on erikoistumisalana tunnustettu (yleislääketieteen osa-alueena), miten voidaan taata tähän alaan erikoistuneiden lääkärien yhtäläiset mahdollisuudet ammatinharjoittamiseen, ammatillisten pätevyysvaatimusten yhdenmukaistaminen ja työntekijöiden vapaa liikkuvuus sekä ammatinharjoittaminen muissa jäsenvaltioissa? (1) EYVL C 182, 16.6.1997, s. 15. Frederik Bolkesteinin komission puolesta antama vastaus (21. syyskuuta 2001) Koska homeopaatin ammatin harjoittamista ei ole yhteisön tasolla säännelty, kukin jäsenvaltio voi vapaasti säännellä kyseisen toiminnan harjoittamista omalla alueellaan. Kreikan viranomaisilla on siis oikeus olla tunnustamatta tämän ammatin harjoittamista Kreikan alueella. Vastauksena kysymykseen kreikkalaisten homeopaattien mahdollisuuksista harjoittaa ammattiaan toisessa jäsenvaltiossa, komissio täsmentää, että yhteisöjen tuomioistuin on esittänyt 3 päivänä lokakuuta 1990 asiassa Bouchoucha antamassaan tuomiossa (asia C-61/89), että koska lääketieteellisten toimien harjoittamista ei ole yhteisön tasolla säännelty, niin se, että jäsenvaltio rajoittaa tiettyjen terveydenhuollon ammattien harjoittamisen yksinomaan lääketieteen tutkinnon suorittaneille henkilöille, ei ole ristiriidassa ETY:n perustamissopimuksen 52 artiklan kanssa. Näin ollen jos homeopatiaan pätevöityneillä henkilöillä ei Kreikassa ole lääkärin koulutusta, he eivät voi harjoittaa homeopaatin ammattia jäsenvaltioissa, joissa tämän ammatin harjoittamiseen vaaditaan lääketieteen tutkinto. Päinvastaisessa tapauksessa he voivat periaatteessa harjoittaa ammattiaan vapaasti, kunhan heidän tutkintonsa on tunnustettu siinä jäsenvaltiossa, jossa he aikovat ammattiaan harjoittaa. Lopuksi, mitä tulee homeopaatin ammatin harjoittamisen edellytysten yhdenmukaistamiseen Euroopan tasolla, komissio korostaa, että se ei aio antaa erityisdirektiiviä elleivät seuraavat kolme ehtoa täyty: asiaan liittyvien ammattijärjestöjen välillä vallitsee hyvä yhteisymmärrys, jäsenvaltioiden viranomaisten huomattava enemmistö antaa tukensa, ja varmistutaan siitä, että tällainen aloite tarjoaa merkittävän lisäarvon nykyiseen tunnustamisjärjestelmään verrattuna. Tällä hetkellä yksikään edellä mainituista ehdoista ei kuitenkaan täyty. On myös todettava, että Euroopan laajuisen tekstin aikaansaamiseksi tarvitaan neuvoston yksimielisyys.